

Αίσθηση έχει προκαλέσει το επεισόδιο βίας σε βάρος δύο ελεγκτών της Ανεξάρτητης Αρχής Δημοσίων Εσόδων στην Πάτμο. Ιδιοκτήτης που φέρεται να ελέγχει αρκετά κέντρα διασκέδασης χειροδίκησε σε βάρος δύο ελεγκτών της Αρχής που είχαν καταφθάσει στο νησί για τη διενέργεια ελέγχων. Μετά το περιστατικό και αφού ο διοικητής της ΑΑΔΕ Γιώργος Πιτσιλής επικοινώνησε με τους υπουργούς Ναυτιλίας και Δημόσιας Τάξης, ο επιχειρηματίας συνελήφθη και κρατήθηκε μέχρι να οριστεί δικάσιμος. Ο ένας εκ των δύο ελεγκτών διακομίστηκε στην αρχή στο Κέντρο Υγείας του νησιού και σήμερα στο νοσοκομείο της Ρόδου.

Τον αποτροπιασμό του για το περιστατικό εξέφρασε ο Σύλλογος Εργαζομένων στις ΔΟΥ Δωδεκανήσου σε ανακοίνωσή του, στην οποία κάνει λόγο για «μεροκάματο του τρόμου». «Το περιστατικό με τους συναδέλφους εφοριακούς του συλλόγου στην Πάτμο ήρθε να προστεθεί στα καθημερινά φαινόμενα βίας και εκφοβισμού που αντιμετωπίζουμε κατά την άσκηση των καθηκόντων μας ιδιαίτερα κατά τη διάρκεια των προληπτικών ελέγχων» σημειώνει ο Σύλλογος επισημαίνοντας ότι οι εφοριακοί είναι εργαζόμενοι που εκτελούν τα καθήκοντα τους. «Πρέπει να θρηνήσουμε θύματα για να υπάρξει ουσιαστική υποστήριξη, ασφάλεια και νομική θωράκιση κατά τη διάρκεια των προληπτικών ελέγχων;» αναρωτιούνται οι εφοριακοί, επισημαίνοντας: «Οι περισσότεροι από εμάς είμαστε εργαζόμενοι με οικογένειες και ζούμε καθημερινά το μεροκάματο του τρόμου. Πρέπει να γίνει κατανοητό ότι τη μάχη κατά της φοροδιαφυγής πρέπει να την δώσουμε μαζί με όλη την κοινωνία, γιατί είναι ένας αγώνας που μας αφορά όλους και όλες». Στην ανακοίνωση προστίθεται πως «αν η προσπάθεια δεν είναι συλλογική, θα αποτύχει». Οι εφοριακοί καταλήγουν: «Απαιτούμε από την πολιτική ηγεσία, το υπουργείο Οικονομικών και την ΑΔΑΕ την ουσιαστική υποστήριξη, ασφάλεια και νομική θωράκιση στο έργο μας, την παροχή των απαιτούμενων εργαλείων για την εκτέλεση των καθηκόντων μας και την απόσυρση της δαμόκλειας σπάθης της αστικής και ποινικής ευθύνης των ελεγκτών(νόμος 4342/2015) η οποία δυσχεραίνει το ελεγκτικό μας έργο».

Και το Οικονομικό Επιμελητήριο καταδίκασε σήμερα το επεισόδιο στην Πάτμο. Όπως σημειώνεται σε ανακοίνωση του επιμελητηρίου: "Περιστατικά, όπως αυτό του ξυλοδαρμού εφοριακού στην Πάτμο, επειδή απλά έκανε τη δουλειά του, δεν έχουν θέση στην Ελλάδα του 2017. Ως Οικονομικό Επιμελητήριο Ελλάδος, εκφράζουμε την έντονη αποδοκιμασία μας για το συμβάν και δηλώνουμε ότι στηρίζουμε το έργο των ελεγκτών για την τήρηση της νομιμότητας, που πραγματοποιείται κάτω από πραγματικά δύσκολες συνθήκες. Θεωρούμε, επίσης, δεδομένη και αυτονόητη τη συνδρομή και την παρέμβαση της Αστυνομίας και των υπολοίπων αρχών της χώρας οποτεδήποτε χρειάζεται για την προστασία των εργαζομένων στις ΔΟΥ και την προάσπιση της δουλειάς τους. Τη μάχη κατά της φοροδιαφυγής οφείλουμε να τη δώσουμε όλοι μαζί οι φορολογούμενοι".

Όμως ο 63χρονος επιχειρηματίας εμφανίζεται αμετανόητος και καθώς παρουσίασε χαρτί από ψυχιατρική κλινική αφέθηκε ελεύθερος.

«Δεν ζητάω από κανέναν συγγνώμη» είπε στην κάμερα του ΑLPHA και είπε πως αν γνώριζε ότι ήταν εφοριακός θα του έκανε χειρότερα.